གཉིས་ནས་ཚད་མ་རྣམ་འགྲེལ་གྱི་གཞུང་ནས་གསུངས་པ་ནང་བཞིན་བདེན་བཞི་སྒྲུབ་ཡོང་དུས།རིག་པས་སྒྲུབ་ཡོང་གི་འདུགལྷག་པར་དབུ་ཚད་ཟུང་འབྲེལ་གྱི་ཐོག་ནས་ཐར་པ་བསྒྲུབ་དགོས་པ་ཞེ་དྲག་གལ་ཆེན་པོ་རེད།འགོག་བདེན་གྱི་ཁྱད་ཆོས་བཞི་པོ་དེ་རིག་པས་བསྒྲུབས་ནས་བཤད་ཡོང་གི་ཡོད་རེད།མཐར་གཏུགས་ན་དབུ་མའི་ལྟ་བ་ལ་ཐུག་ཡོང་གི་ཡོད་རེད།དེ་ཡང་རྟེན་འབྱུང་གི་ལྟ་བ་ལ་ཐུག་ཡོང་གི་ཡོད་རེད།དེར་བརྟེན་ཐེག་ཆེན་མེད་ན་བདེན་བཞི་རིག་པས་བསྒྲུབ་རྒྱུ་ཁག་པོ་ཞེ་དྲག་རེད།ཀུན་ནས་ཉོན་མོངས་ཀྱི་བདེན་པ་རྒྱུ་འབྲས་གཉིས་བཤད་ཐུབ་ཀྱི་རེད་དེ།འགོག་བདེན་བཤད་ཐུབ་རྒྱུ་ཞེ་དྲག་ཁག་པོ་རེད།དེར་བརྟེན་ཐེག་པ་ཆེན་པོའི་དབུ་ཚད་ཟུང་འབྲེལ་གྱི་གཞུང་དེ་དག་མེད་ན།སངས་རྒྱས་པའི་ཆོས་ཀྱི་རྩ་བ་བརྟན་པོ་བཟོ་ཐུབ་རྒྱུ་ཞེ་དྲག་ཁག་པོ་རེད།སྐུ་བཞིའི་བདག་ཉིད་ཀྱི་གོ་འཕང་ཟེར་བ་འགྲེལ་བཤད་ཡག་པོ་ཞིག་རྒྱག་པ་དང༌།སེམས་ཀྱི་ནང་ལ་གོ་བ་སླེབས་པའི་འགྲེལ་བཤད་ཡག་པོ་ཞིག་རྒྱག་པ་ལ་སྔགས་བླ་མེད་ཀྱི་སྐབས་ནས་གསུངས་བཞག་པའི་གཉུག་སེམས་ཕྲ་མོའི་རྣམ་གཞག་དེ་དང་འབྲེལ་བའི་རླུང་སེམས་ངོ་བོ་གཅིག་པའི་སྟེང་ནས་འགྲེལ་བཤད་རྒྱག་པའི་བསམ་བློ་ཞིག་མ་བཏང་ན།སྐུ་བཞིའི་བདག་ཉིད་བཤད་ཐུབ་རྒྱུ་ཞེ་དྲག་ཁག་པོ་རེད་འདུགདེར་བརྟེན་ཕྱི་ཉན་ཐོས་དང་ནང་བྱང་སེམས།གསང་བ་གསང་སྔགས་ཞེས་སྟན་ཐོག་གཅིག་པར་དེ་ཐམས་ཅད་འགལ་མེད་དུ་ཉམས་ལེན་བྱེད་པ་ཞེས་གསུང་གི་ཡོད་རེད་ལ།ཡག་པོ་ཞིག་བྱུང་བ་ཡིན་ན་བསྟན་པ་ཡོངས་རྫོགས་ལ་གོ་བ་ཆགས་པ་ཞིག་བྱུང་ན།སངས་རྒྱས་ཀྱི་བསྟན་པའི་རྣམ་གཞག་དེ་རིག་པའི་ལམ་ནས་དཔྱིས་ཕྱིན་པ་ཞིག་རང་ཉིད་ཀྱིས་ཡིན་ཡང་ངེས་པ་རྙེད་ཐུབ་པ་ཞིག་དང༌།གཞན་ལ་ཡིན་ཡང་འགྲེལ་བཤད་རྒྱག་ཐུབ་པ་ཞིག་ཏན་ཏན་ཕན་ཐོགས་ཡོད་པ་ཞིག་རེད་འདུག